Gunvor Eldegard (Arbeiderpartiet), 2010-11-25:
Eg har lyst til å starta med å fortelja om da eg tok toget inn til Stortinget i dag. Da møtte eg ei dame som i vaksen alder hadde mista synet sitt. Men no gjekk alt så mykje betre, fortalde ho meg, fordi ho hadde fått ein førarhund. I dag hadde ho tenkt å ta turen til Nesodden. Då tok ho først buss frå Ås til Ski, og så tok ho toget til Oslo S. Så gjekk ho og hunden til Aker Brygge, og så tok dei ferja ut til Nesodden. Dette synest eg eigentleg er ei fin historie som viser at det i alle fall skjer mykje godt i velferda i landet også. FN har igjen kåra Noreg til verdas beste land å bu i. Helse og utdanning og små forskjellar i inntekt er ting som trekkjer oss opp. For Arbeidarpartiet er «Arbeid til alle» den viktigaste målsetjinga. Med arbeid til alle kan me kjempa mot fattigdom, og me skapar likestilling og integrering. Me må sikra arbeid til alle, og så må me skapa morgondagens arbeidsplassar. Det viktigaste for menneska er å ha ein jobb å gå til – det gjev meining i kvardagen, og ein kan vera med og bidra til fellesskapen. Difor må me alltid satsa på å skapa framtidas arbeidsplassar, og me må ha gode tiltaksplassar for dei som eventuelt mistar jobben sin. Me må sørgja for at det er anstendige arbeidsforhold for alle, og også sørgja for at folk får lov til å bidra med dei evnene dei har. Entreprenørskap er viktig, og den norske modellen er med på å fremja entreprenørskap. Når helse og utdanning er gratis, er det fleire som med ein gründer i magen tør å satsa på ideen sin. Så må me ta omsyn til konkurranseutsett industri. Difor kan me ikkje bruka for mykje oljepengar, for det kan føra til høgare renter, som igjen fører til sterkare kronekurs, og som igjen vil ramma det konkurranseutsette næringslivet. Her i landet kan me vera fornøgde med at me har gått igjennom finanskrisa med den lågaste arbeidsløysa i Europa. Me ser no at situasjonen er litt betre i nokre land i Europa, men framleis skjør. Noreg har ein liten og open økonomi. 80 pst. av det me eksporterer, går faktisk til Europa. Difor vert me òg veldig påverka når det går dårleg i Europa. Denne veka har me høyrt om Irland. Dei må redusera budsjetta sine, dei må auka skattane, og dei er avhengige av hjelp frå EU. Folk i Irland, som folk mange andre plassar i Europa, må betala dyrt for at økonomien kom ut av kurs. Her i Noreg har me hatt moglegheita til å bruka mange pengar i dårlege tider. Men da må me òg bruka mindre i gode tider. Me må ha orden i økonomien. Det er det som er grunnlaget for å lukkast med arbeid, produksjon og velferd. Difor er eg glad for at regjeringa sørgjer for eit budsjett som reduserer avstanden til 4 pst.-bana, og at ein allereie i 2010 kan vera tilbake på 4 pst.-bana. Det trudde eg at Høgre òg var interessert i. Dei har jo sagt at dei skal vera ein garantist for orden i økonomien. Men seinast i Dagbladet i dag las eg at leiaren i Høgre sa: «Vi sier ja til regjering med Frp.» I VG sa finanspolitisk talsmann i Framstegspartiet og i Høgre at dei hadde like hovudprioriteringar i budsjettet. Men Framstegspartiet seier i sine merknader: «Disse medlemmer forholder seg ikke til handlingsregelen(…) (…) For Arbeidarpartiet er det å ha orden i økonomien det viktigaste for landet. Da kan me skapa framtidas arbeidsplassar. Da kan me vareta det konkurranseutsette næringslivet, og me kan sørgja for at velferda er berekraftig, slik at framtidige generasjonar òg får nyta godt av formuen vår. Eg har lyst til å nemna eit par prioriteringar. Eldrepakken har me snakka om mange gonger i dag. Eg synest likevel det er viktig å nemna auka tilskot til bygging av sjukeheimsplassar, med verdigheitsgaranti og med ein ekstra milliard til kommunane. I tillegg har me ein verdigheitpakke på 53 mill. kr, som skal styrkja det gode samarbeidet med frivillige krefter innan eldreomsorga. Heilt til slutt har eg lyst til å seia litt om samferdsle. Eit av dei viktigaste samferdsleprosjekta i Noreg er med på prioriteringslista i år òg, med 366 mill. kr til ombygging av Ski stasjon og 186 mill. kr til vidare planlegging av Follobana. Arbeidet er godt i gang, til stor glede for alle dei som ventar på betre tog! Me skal vedta eit budsjett som held orden i økonomien, som har klare prioriteringar for arbeid og for velferd – eit budsjett der alle skal med.